黑裘
作者：王禹偁
朝代：宋

paragraphs: 野蠶自成繭，繰絡爲山紬。
此物産何許，萊夷負海州。
一端重數斤，裁染爲吾裘。
守黑异華楚，示儉非輕柔。
燻香則無取，風雪曾何憂。
朝可奉冠带，夜以爲衾裯。
晏嬰三十年，庶幾跡相侔。
季子苦貂弊，吾服仍爲優。
不恥狐貉者，亦當師仲由。
况我屢遷謫，行將耕故丘。
映髮垂鷺頂，植杖昂鳩頭。
袖寬可以舞，老農即爲儔。
紫綬挂君門，任爾爭封侯。